钦定古今图书集成/理学汇编/学行典/第183卷 > 谢蔺
## 钦定古今图书集成/理学汇编/学行典/第183卷 > 谢蔺

按《梁书孝行传》：“谢蔺，字希如，陈郡阳夏人也。晋太傅
安八世孙。父经，中郎谘议参军。蔺五岁，每父母未饭，
乳媪欲令蔺先饭，蔺曰：‘既不觉饥’。强食终不进。舅阮
孝绪闻之，叹曰：‘此儿在家则曾子之流，事君则蔺生
之匹’。因名之曰蔺。稍授以经史，过目便能讽诵，孝绪
每曰：‘吾家阳元也’。及丁父忧，昼夜号恸，毁瘠骨立。母”
阮氏常自守视，譬抑之。服阕后，吏部尚书萧子显表
其至行，擢为王府法曹行参军，累迁外兵记室参军。
时甘露降士林馆，蔺献颂，高祖嘉之，因有诏使制《北
兖州刺史萧楷德政碑》，又奉令制宣城王奉述《中庸
颂》。太清元年，迁散骑侍郎，兼散骑常侍，使于魏。会侯
景举地入附，境上交兵，蔺母虑不得还，感气卒。及蔺
还入境，尔夕梦不祥，旦便投劾驰归。既至，号恸呕血，
气绝久之，水浆不入口。亲友虑其不全，相对悲恸，强
劝以饮粥，蔺初勉强受之，终不能进。经月馀日，因夜
临而卒，时年三十八。蔺所制诗赋碑颂数十篇。